
Predgovor. 



t^ruštvo slovenskih književnikov in časnikarjev me je 
naprosilo, naj napišem o Prešernu knjižico, na- 
menjeno slovenski mladini in širšemu občinstvu. 

Lotil sem se dela z iskreno željo, da razgrnem 
pred očmi slovenske mladine in širšega občinstva 
sliko življenja in delovanja pesnika Prešerna — tako 
sliko, ki je primerna razumevanju zlasti mladih bralcev 
in bralk. Izkušal sem v tesnem okviru očrtati vso dobo, 
ki je v nji deloval in živel Prešeren. Zato se mi je 
zdelo tudi potrebno, da nisem prezrl onih mož, ki so 
živeli v tesnejši zvezi s Prešernom ali ki so kakorkoli 
pomembno združeni z zgodovino tedanjih dni. Ti 
kratki podatki naj služijo lepemu namenu : b u d e naj 
ponos, širijo obzorje, ustvarjajo podlago 
nadaljnemu proučavanju slovenske knji- 
ževne zgodovine! 

Življenje slavnih mož je zrcalo njih dobe ter vir 
navdušenja in izpodbude. Vsa dela velikih mož se 
družijo v mogočno povelje, ki ga je izrazil z lepimi 
besedami pesnik Stritar: 

Svetč služimo sveti domovini! 

O Prešernu so že mnogo pisali naši domači in 
tudi tuji književniki. Iz obilice tega gradiva sem posnel 
zgolj to, kar odgovarja namenu te knjižice. Najbolj 

1* 

sem se opiral na Prešernov životopis, ki ga je priobčil 
Frančišek Leveč leta 1879. v „ Dunajskem Zvonu**. 
Vrlo dobro mi je tudi služila dr. Karla Glaserja 
»Zgodovina slovenskega slovstva". Nekoliko podatkov 
sem vzel iz »Ljubljanskega Zvona", v katerega I. let- 
niku (1881) je priobčil Tomo Zupan spis „Iz Prer 
šernovega življenja". To in ono drobtino sem posnel 
iz knjige »Spomini na Prešerna", ki jih je objavila 
Ernestina Jelovškova. — Pesmi, ki so natisnjene 
v tej knjižici, sem vzel iz Pintarjeve izdaje Pre- 
šernovih »Poezij". 

Moj namen je bil najboljši; ako pa odgovarja 
namenu tudi uspeh, o tem naj sodi javnost! 

V Idriji, meseca julija 1905. 

E. Gangl. 

Uvod. 



I/^do ne pozna imena najslavnejšega slovenskega 
T pesnika, velikega Franceta Prešerna? Ves 
slovenski narod ga izgovarja s spoštovanjem, ves 
slovenski narod ga imenuje s ponosom svojega naj- 
večjega pesnika, zakaj njegove pesmi so nesmrtne. 
Navdušenje in občudovanje prešinja človeka, ki bere 
te nebeškolepe poezije. 

Svojega Prešerna pa ne poznamo samo Slovenci ; 
prvaka slovenskih pesnikov čislajo vsi Slovani. Rusi, 
Čehi, Poljaki, Srbi, Hrvati in Bolgari so že prevedli 
Prešernove pesmi v svojo materinščino. Nemci imajo 
vse njegove poezije prevedene v svoj jezik, tudi v 
italijanščini in švedščini čitamo nekatere. 

Prešernove poezije so zaslovele daleč preko mej 
slovenskega sveta. Naš pesnik-velikan je s svojimi deli 
razglasil čast in ime slovenskega naroda po vsem izo- 
braženem svetu. Kot mogočna luč se je razlila nemin- 
ljiva krasota njegovih pesmi malone po vsem širokem 
svetu in uvrstila tudi naš maloštevilni narod med druge 
mogočnejše in mnogobrojnejše narode. Kakor imajo 
ti svoje slavne može, ki so ponosni nanje, tako imamo 
Slovenci poleg drugih slavnih mož svojega Prešerna, 
ki je naš ponos in naša čast. 

Prešernove pesmi so nam dokaz, da je tudi na 
slovenski zemlji tekla zibelka možu, ki bi kazal nanj 
vsak narod z opravičenim ponosom. 

Ko smo praznovali 1. 1900. Slovenci stoletnico 
Prešernovega rojstva, so se nam v navdušenju dvigala 
srca ob zavesti, da se je tedaj spominjal Prešerna in 
njegove slovenske domovine skoro ves izobraženi 
svet. Takisto je tudi sedaj, ko mu odkrivajo v Ljub- 
ljani spomenik. Ob teh slavnostnih dneh se obračajo 
oči slovenskega naroda tja v belo Ljubljano. Iz mra- 
morja in brona ustvarjeni spomenik Prešernov naj 
budi v srcih ljubezen do domačega sveta, do mate- 
rine besede, naj utrja globoko spoštovanje do pesnika- 
velikana, naj budi vero v tvorno moč slovenskega 
duha! 

Tudi slovenska mladina se sedaj pridružuje ne- 
številnim čestilcem Prešernovim, in iz navdušenja 
njenih src prihaja mogočen klic: »Prvaku naših pevcev 
— slava!" 

Prešernova mlada leta. 

France Ksaverij Prešeren je bil rojen dne 
3. grudna leta 1800. Pesnik sam imenuje svojo rojstno 
vas v eni svojih pesmi, pozdravljajoč jo: 

O, Vrba, srečna, draga vas domača, 
kjer hiša mojega stoji očeta ! . . . 

Vrba je majhna gorenjska vas v sedanji brezniški 
fari. Ako te nanese pot tjakaj, lahko hitro dobiš Pre- 
šernov rojstni dom. Mramornata plošča je vzidana vanj, 
ki ti govori, da je bil v tej kmetiški hiši rojen prvak 
slovenskih pesnikov. 

Njegov oče, Simon Prešeren, ki so ga zvali po 
domače za Ribiča, je bil imovit kmet. Imel je osmero 
otrok: pet hčerž in tri sinove. France je bil izmed 
sinov najstarejši, dve sestri sta bili starejši od njega, 
tri pa mlajše. 

Svoja otroška leta je preživel France Prešeren v 
Vrbi na očetovem domu, v onem prekrasnem kraju 
naše slovenske zemlje, ki ga namaka bistra Sava, po- 
veličujejo ponosne Karavanke ter slikovite Julijske Alpe 
in kjer se v bližini zrcali daleč po svetu znano Blejsko 
jezero. 

Dežela kranjska nimff \tp*šga kraja, 
ko je z okol§č'no ta, podoba raja. 

Tako opisuje pesnik sam svoj rojstni kraj. Te 
besede so vklesane v kameniti obelisk, ki so ga po- 
stavili na Bledu v čast Prešernu. 

Ko je bil France star sedem let, sklene oče in 
pravi: „Sedaj imam tri sinove, a vseh treh ne morem 
imeti doma. Najstarejšega popeljem k staremu stricu 
Jožefu na Kopanj/ 

Jožef Prešeren je bil brat pesnikove stare 
matere, torej Francetov stari stric. Bil je župnik na 
Kopanju pod Šmarjem na Dolenjskem. Dasi je bil 
župnik Jožef Prešeren preblag mož, ki je pozneje pod- 
piral tudi oba Francetova brata, se je deček France 
vendarle težko ločil z doma. Ostaviti je moral predrago 
mater, ki ga je izmed vseh otrok najbolj ljubila ; slovo 
je moral dati najlepši dobi svojega življenja, ki jo je 
prebil doma, kjer mu odslej ne bo več stalnega bi- 
vališča. 

Ko bi ne imel France svojega starega strica Jožefa, 
bi tudi mi najbrže ne imeli svojega pesnika Prešerna, 
zakaj ta ga je podpiral ves čas njegovega učenja, 
dokler ni dospel do svojega kruha. 

Na Kopanju pa niso imeli takrat svoje šole. Ker 
je pa hotel župnik Jožef izšolati nadarjenega Franceta, 
ga pošlje v Ribnico k svojemu prijatelju Bo na ven - 
turi H umi ju, ki je bil ribniški dekan, da bi pod 
njegovim nadzorstvom hodil v šolo. 

Dekan Humelj pa izroči dečka ribniškemu učitelju 
na hrano in stanovanje. V Ribnici je ostal Prešeren 
leto dni. Iz Ribnice se je preselil v Ljubljano, kjer je 
vstopil v II. normalni razred. 

Svojega bivanja v Ribnici se ni pesnik Prešeren 
nikoli rad spominjal. Ne dolgo pred smrtjo je še dejal : 
„Zame bi t)ilo bolje, ko bi ne bil nikoli v Ribnici." 

V Ribnici pa hranijo zlato knjigo, kjer je Prešeren 
zapisan med odličnimi učenci. 

Vrba! 

VJ, Vrba, srečna, draga vas domača, 
kjer hiša mojega stoji očeta; 
da b* uka žeja me iz tvoj 'ga sv6ta 
speljala ne bilž, golj'fiva kača! 

Ne vedel bi, kako se v strup prebrača 
vse, kar srce si sladkega obeta; 
mi ne bilš bi vera v sebe vzeta, 
ne bil viharjev notranjih b* igrača. 

Zvest6 srce in delavno ročico 
za doto, ki je nima miljonarka, 
bi bil dobil z izvoljeno devico. 

In mimo plavala bi moja barka; 

pred ognjem dom, pred točo mi pšenice 

bi bližnji sosed varoval — svet' Marka, 

Dijak v Ljubljani. 

Jeseni leta 1813. je prišel Prešeren v ljubljansko 
gimnazijo. Kakor je bil vedno marljiv kot učenec 
ljudske šole, tako je bil tudi zmeraj odličen dijak. 
Takrat so gimnazijske dijake, ki so se odlikovali v 
učenju in vedenju, ob koncu leta v pohvalo obdaro- 
vali. Prešeren je bil v prvi, tretji, četrti in peti šoli 
vselej drugi med odličnjaki in obdarovanci, v drugem 
razredu je bil prvi med neobdarovanimi odličnjaki, v 
šesti šoli pa je bil tretji obdarovanec. Gimnazije so 
imele takrat le šest razredov. Sedanji sedmi in osmi 
razred so imenovali modroslovje. 

V Ljubljani se je šolal Prešeren še 2 leti. Leta 
1820. je prebil Prešeren z izvrstnim uspehom prvo leto 
modroslovja, leta 1821. pa je končal z drugim letom 
modroslovja svoje učenje v Ljubljani. 

Pripovedujejo, da se je Prešeren na gimnaziji 
časih prepiral s svojimi učitelji, ker so mu delali kri- 
vico. Pravijo, da je večkrat zaslužil prvo odlikovanje, a 
dobil ga ni nikoli. Zmerom je bil pred njim Anton 
pl. Scheuchenstuel, sin c. kr. namestniškega sve- 
tovalca; Prešeren pa Je bil sin kmetiških staršev, kar 
je bilo v tistih časih odločilno. 

Tisti čas so hodili v ljubljanske šole vsi trije bratje 
Prešerni: France, Jožef in Jurij. Ko je bil France v 
višjih razredih, ni bilo treba njegovim staršem skoro 

nič več zanj plačevati, ker je bival kot odgojitelj v 
Cekinovem (sedaj Kozlerjevem) gradu. 

Prešeren je bil jako nadarjen, med vsemi součenci 
najnadarjenejši. Vsi součenci so ga ljubili, ker je bil z 
vsemi dober in prijazen. Ljubil je kratkočasne dijaške 
družbe; sam je bil jako dovtipen. Dasi je bil med so- 
šolci najsposobnejši, se ni. nikoli ponašal s tem. Tistega, 
ki je manj znal nego on, ni preziral: bil je ponižen. 
V počitnicah je hodil vsako leto navadno dvakrat 
domov: o Veliki noči in o velikih počitnicah. Nekoč 
pride na Vrbo ravno ob žetvi. Med ženjicami je bila 
tudi njegova mati. Sin ji hoče pomagati, zato vzame 
njen srp in začne žeti. Ali ker ni bil vajen takemu delu, 
se globoko vreze v levi kazalec. Obrunek na prstu 
mu je ostal vse življenje za spomin na ponesrečeno 
žetev. Nekoliko velikih počitnic je porabil tudi za to, da 
je obiskal svoje strice : nam že znanega Jožefa, potem 
strica Franceta in Jakoba, ki sta bila tudi župnika. 

Prešeren je bil že v dijaških letih prijatelj tri leta 
starejšemu Matiji Čopu. 

Ta je bil rojen leta 1797. v Žerovnici na Gorenj- 
skem, torej je bil bližnji sosed Prešernov. Skoro vsak 
dan o počitnicah je prišel obiskat prijatelja Franceta. 
Ta je navadno ali v svoji sobi bral ali pa s knjigo v 
roki ležal v travi ob farni cerkvi sv. Marka. Kadar je 
prišel Čop, sta brala skupaj po več ur ali v živem 
razgovoru hodila ob savskem bregu ali pa se izpre- 
hajala po lepi okolici. 

Matija Čop je bil pozneje znamenit mož, ki ga 
imenuje Prešeren sam velikana učenosti. Umel je, 
večinoma pa celo gladko govoril in pisal devetnajst 
jezikov: 1. slovenski, 2. srbski, 3. češki, 4. poljski, 
5. ruski, 6. lužiškosrbski, 7. staroslovenski, 8. nemški, 
9. latinski, 10. grški, 11. italijanski, 12. francoski, 

-IS- 
IS, španski, 14. portugalski, 15. provensalski, 16. staro- 
francoski, 17. angleški, 18. madjarski in 19. hebrejski 
jezik. — Tudi za probujo slovenske književnosti ima 
veliko zaslug, saj je posebno po njegovem prizade- 
vanju začela izhajati ^Kranjska Čbelica". 
Njegova smrt je bila žalostna. 
V pesmi „V spomin Matija Čopa" pravi Prešeren: 
V Save dereče valov vrtinčinah smrt te zasači. 

Dne 6. julija 1835. leta se je šel namreč Čop 
kopat v Savo, kjer je utonil. Pokopan je na pokopal 
lišču pri Sv. Krištofu v Ljubljani. Matija Čop je bi- 
poleg Andreja Smoleta Prešernu najljubši prijatelj. 

Andrej Smole je bil rojen v Ljubljani 1. 1800. 
Andrej Smole je bil imovit mož, ki je z denarjem iz- 
datno podpiral narodna podjetja. Zbiral je narodne 
pesmi ter izdal v družbi s Prešernom leta 1840. dvoje 
gledaliških iger in pesmi prvega slovenskega pesnika 
Valentina Vodnika. Mnogo je tudi potoval po svetu. 
V pesmi „V spomin Andreja Smoleta" poje Prešeren 
o njem: 

Videl si Nemško, Francosko, Britansko, 

videl si Švajca visoke gorč; 

videl si jasno nebo italjansko, 

sreče ni ranjeno našlo srce. 

Tudi Smole je umrl nagloma. Na svoj god, dne 
30. novembra 1840. leta, je povabil prijatelje — med 
njimi seveda tudi Prešerna — k sebi na večerjo. Ko 
je vstopil Prešeren, se je zgrudil Smole mrtev v nje- 
govo naročje. Zadela ga je kap. 

Ena se tebi je želja spolnila, 
v zemlji domači da truplo leži. 

Tako je zaklical Prešeren dragemu prijatelju v grob. 

Nuna in kanarček. 

Nuna. 

, Vesela pomlad se zbudila je spet, 
moj ptiček, preljubi kanarček! 
Ak mika v zeleni te gozdek letet', 
ne branim ti, okno ti hočem odpret'. 
Poišči si gnezdeče, parček — 
zapusti Ignac'je samoto 
in prostosti vživaj sladkoto." 



Kanarček. 

„Bi zletel iz celice ptiček vesel 

na srečnih otokih Kanarskih, 

kjer rod se očetov je mojih začel, 

kjer vedna pomlad je, ni groma ne strel, 

ne sliši šum sap se viharskih, 

kjer slana, sneg, toča ne pada, ! 

zalazVati nas ni navada. 

Premrzle so v gozdih mi vaših rosč, 

prehitro pomlad pri vas mine; i 

viharska poletja so, zime hudč, \ 

in ptice kragulji, lisice more, 

leteče, lazeče zverine, 

mladenči pri vas za njih glave 

nastavljajo skrivne nastave. 

Sem v ptičnici rojen in v cerci zrejen, 

samote, pokoja navajen; 

le tebe sem, deklica, ljubit' učen, 

od sreče togotne bil nisem tepen, 

od tvojih sem rok le bil glajen — 

kak bi se navadil trpeti, 

kak živel bi zunaj na sveti!" 

Nuna. 

»Pač res je, kar poješ — pri meni tedaj 

v tej celici nunski ostani! 

Ti stregla in pela bom kakor do zdaj, 

odpevaj mi, Ijubček, krog mene skakljaj, 

mi zlato dovoljnost ohrani! 

Le celico naj 'no zapriva, 

prostosti sveta ne želiva!" 

Dijak na Dunaju. 

Na dunajsko vseučilišče se je vpisal Prešeren je- 
seni leta 1822. Posvetil se je pravniškim (juridiškim) 
naukom. 

Da je mogel študirati, ga je podpiral njegov ple- 
meniti stric Jožef. Užival je tudi ustanovo (Knafljevo) 
ter bil v četrtem letu oproščen šolnine. Vendar si je 
moral Prešeren na Dunaju še sam služiti kruh. Pou- 
čeval je v Klinkovstrčmovem zavodu in eno leto menda 
tudi v Terezijanišču, kjer se šolajo še dandanes samo 
sinovi plemenitašev. Zahajal je tudi v neko grofovsko 
hišo, katere sin je bil njegov součenec. S tem sta se 
skupno pripravljala za preizkušnje. Z njim je tudi nekoč 
potoval na Moravsko. Grofičev oče je visoko cenil si- 
novega prijatelja. Z Moravskega sta se vrnila enako 
oblečena in oskrbljena na Dunaj, kjer sta oba izvrstno 
prebila zadnje stroge izpite ter napravila doktorat 
dne 27. marca 1828. leta. Po tedanji navadi je napisal 
ob tej priliki Prešeren znanstveno knjižico pravniške 
vsebine. Ta knjižica je izšla v tisku. Pravijo, da je to 
prvi Prešernov natisnjeni spis.; 

Prešernovo bivanje na Dunaju pa ni znamenito 
samo zategadelj, ker je tamkaj dovršil svoje nauke in 
dobil častni naslov doktorja prava, ampak to bivanje 
je pomembno tudi zato, ker se je Prešeren seznanil v 
tem času z Anastazijem GrUnom, Frančiškom 

Ladislavom Čelakovskim in z Jernejem Ko- 
pitarjem ter ker je tu zazvenela njegova pesem, ki 
jo je prvo objavil mladi pesnik. 

V Klinkovstromovem zavodu se je šolal tudi 
mladi grof Auersperg (Turjaški), ki se je kot nemški 
pesnik imenoval Anastazij Grtin ter si pridobil s svo- 
jimi pesniškimi deli v nemški književnosti sloveče ime. 
Temu grofu je bil Prešeren učitelj grške in rimske zgo- 
dovine, a bil mu je tudi prijatelj. Anastazij Grtin pri- 
poveduje sam, kolikokrat sta s Prešernom prebirala 
slavnega kranjskega zgodovinarja Valvasorja knjige 
„Slava Vojvodine Kranjske" (»Ehre des Herzogtums 
Krain"). Tako sta se ob čitanju teh knjig skupno na- 
vduševala v ljubezni do ožje svoje domovine in do 
vzvišenih vzorov. Slavni nemški pesnik Grtin je visoko 
čislal svojega učitelja in prijatelja Prešerna. To je jasno 
razvidno iz mnogih Grtinovih pisem in še bolj iz pre- 
krasne pesmi, ki jo je zložil Prešernu v spomin. 

Velikega pomena je prijateljstvo, ki ga je sklenil 
Prešeren s Frančiškom Ladislavom Čelakovskim. Čela- 
kovski je bil slaven češki pisatelj in Prešernu podo- 
ben pesnik-velikan. Ta je zbudil v Slovencu Prešernu 
ljubezen do vseh Slovanov. Pravijo, da je v počitnicah 
spremil Prešeren Čelakovskega na Češko, kjer se je 
seznanil z življenjem bratskega naroda. Do Prešernove 
smrti sta si ostala zvesta prijatelja, ki sta si dopiso- 
vala in se v pismih vnemala do visokih svojih misli. 
Izmed vseh redkih pravih prijateljev ga je preživel 
samo Čelakovski. Ta je bil tudi prvi, ki je povedal in 
pokazal Slovencem in vsemu slovanskemu svetu, kakšen 
in kolik pesnik je Prešeren. 

Jernej Kopitar, rojen leta 1780. v Repnjah na 
Gorenjskem, torej Prešernov bližji rojak, je bil v dobi, 
ko je študiral Prešeren na Dunaju, varuh dvome knjiž- 

2 

niče. Kopitar je bil učen poznavalec slovanskih jezikov 
(slavist). Spisal je več znanstvenih knjig jezikoslovne 
vsebine, ki so mu pridobile slavno ime med učenim, 
zlasti slovanskim svetom. Kopitar je prvi začel rabiti 
ime Slovenec v širšem pomenu. Spisal je slovnico 
slovenskega jezika, ki je provzročila, da so se začeli 
slovenski pisatelji bolj zanimati za čisto slovenščino. 
Kopitar se je vedno in povsod zavzemal za slovenščino 
in je bil ponosen, da je rojen Slovenec. Umrl je leta 
1844. kot dvorni svetnik na Dunaju. 

Prešeren pripoveduje sam, da je dal kot pravo. 
slovec četrtega leta Kopitarju citati cel zvezek svojih 
pesmi. Kopitar mu je svetoval, naj dene Prešeren te 
pesmi za nekaj časa v kraj, potem jih pa naj zopet 
vzame v roke in jih začne popravljati, piliti. Prešeren 
se je ravnal po tem nasvetu. Razen treh je potem se- 
žgal vse te pesmi. 

Kopitar in Prešeren sta si bila pozneje huda na- 
sprotnika. Kopitar je bil strog sodnik, ki je vplival na 
vlado, da je zabranila nadaljni tisk nekaterih njegovih 
pesmi. Razžaljeni pesnik je zaklical Kopitarju: 

Le čevlje sodi naj Kopitar! * 

Dne 12. januarja leta 1727. je bilo, ko je objavil 
»IUyrisches Blatt" (Ilirski list) v Ljubljani v svojiJ2. šte- 
vilki prvo Prešernovo pesem »Dekletom'* v slovenskem 
izvirniku in v nemškem prevodu. Tako je poslal pesnik 
Prešeren iz daljnega Dunaja domovini in rojakom prvi, 
dragoceni pozdrav! 

Slovo od mladosti. 

l/ni mojih lepša polovica kmalo, 
mladosti leta, kmalo ste minule! 
Rodile ve ste meni cvetja malo, 
še tega rož'ce so se koj osule, 
le redko upa solnce je sijalo, 
viharjev jeze so pogosto rjule; 
mladost, vendar po tvoji temni zarji 
srce bridko zdihuje: Bog te obvarji! 

Okusil zgodaj sem tvoj sad, spoznanje! 
Veselja dokaj strup njegov je vmoril: 
sem zvedel, da vest čisto, dobro d'janje 
svet zaničVati se je zagovoril, 
ljubezen zvesto najti, kratke sanje ! — 
zbežale ste, ko se je dan zazoril, 
modrost, pravičnost, učenost, device 
brez dot žalVati videl sem samice. 

Sem videl, da svoj čoln po sapi sreče 
komur sovražna je, zastonj obrača, 
kak veter nje nasproti temu vleče, 
kogar v zibeli vid*la je berača, 
da le petica da ime sloveče, 
da človek toliko velja, kar plača. 
Sem videl čislati le to med nami. 
kar um slepi z golj'fijami, ležami. 



2* 

Te videt', grji videti napake, 
je srcu rane vsekalo krvave; 
mladosti jasnost vendar misli take 
si kmalo iz srca spodi in glave, 
gradove svitle zida si v oblake, 
zelene trate stavi si v puščave, 
povsod vesele lučice prižiga 
ji up golj'fivi, k njim iz stisk ji miga. 

Ne zmisli, da dih prve sap*ce bode 
odnesel to, kar misli so stvarile, 
pozabi koj nesreč prestanih škode 
in ran, ki so se komaj zacelile, 
dokler, da smo brez dna polnili sode, 
'zuče nas v starjih letih časov sile. 
Zato, mladost, po tvoji temni zarji 
srce zdih'valo bo mi: Bog Te obvarjil 

Abecedna vojska. 

v to dobo sodi tudi srdita abecedna ali črkar- 
ska vojska, ki je bil vanjo zapleten tudi Prešeren. 

Slovenci so si želeli enotnega pravopisa. 

Adam Bohorič, slovenski protestantovski pi- 
satelj, je spisal leta 1584. slovnico, kjer je uredil pi- 
savo tako-le: za naš sedanji c je pisal z, č =^ zh, 
s ^= /, š = /h, z = s, ž = sh, torej n. pr. zavetišče 
= savetifhzhe. To pisavo so imenovali bohoričico. 

Peter Danjko, štajerski Slovenec, je izdal leta 
1824. slovnico v novem pravopisu, ki se je ločil od 
bohoričice tako-le : c==c, č = % s = s, š = }i, z = z, 
i = a:. To pisavo so zvali danjčico. A ni obveljala, 
ker ni imela nobene prave podlage. 

Frančišek Metelko, iz Škocijana na Dolenj- 
skem doma, je bil učen jezikoslovec, ki je objavil 
leta 1825. svojo slovnico v novem pravopisu. Za c je 
rabil vi, č = % s =: s, š = a^, z = z, ž = x. Ta nova 
pisava je bila metelčica. Tudi nekatere druge črke 
so bile preokorne in za pisavo malokdaj pripravne; 
zato je lahko umevno, da ni imela dolgega obstanka, 
četudi jo je ščitil sam mogočni Kopitar. 

Oglasil se je Danjko sam z nekaterimi pisatelji, 
da bi bilo najbolje, ko bi se poprijeli Slovenci če- 
škega pravopisa. Ta pravopis je priredil Hrvatom 
dr. Ljudevit Gaj. To je obveljalo. Tako smo dobili 
pravopis, ki ga imamo še sedaj in ki ga imenujemo 
po dr. Gaju — gajico. 

Glavni nasprotnik gajici je bil — Kopitar, ki se je 
zagnal tudi v Prešerna, prijatelja temu novemu pravo- 
pisu. Bila je to huda vojska, kjer so pretočili mnogo 
— tinte. Naposled pa je zmagala gajica, ki je najlepši 
slovanski in evropski pravopis. 

Tej črkarski pravdi je posvetil Prešeren imenitno 
zabavljico: 

Al prav se piše ka(oa ali kafha, 

se šola novočrkarjev srdita 

z ljudmi prepira starega kopita, 

kdo njih pa pravo trdi, to se praša. 

Po pameti je taka sodba naša: 
Ak je od kafhe kacoa bolj'ga žita 
in boljš' obdelana in bolj polita, 
naj se ne piše kafha, ampak kacoa. 

Ak pa po črki boljši jed ne bode, 
in zavolj črke ne trpi nič škode, 
obhaja taka misel nas Slovence, 

da pravdajo se ti možje znabiti, 
za kar so se nekdanji Abderiti 
v sloveči pravdi od oslove sence. ») 

Da ni bil Kopitar vesel tega Prešernovega zasme- 
hovanja, je razumljivo. Zato je bil Kopitar malone 
osebni nasprotnik Prešernov. 

Novi pravopis — gajico — je uvedla vlada z 
odlokom z dne 11. avgusta 1848. Prvi pa, ki je po- 
daril Slovencem knjigo v gajici, je bil Stanko Vraz. 

O Abderiti se imenuje povest, ki jo je spisal nemški pi- 
satelj Krištof Martin Wieland. Tu opisuje življenje v Abderi, 
majhnem mestu v Aziji, kjer so bili meščani čudni možje tesnega 
duševnega obzorja. Pravda o oslovi senci je znana tudi že Slo- 
vencem. Nekdo najme osla, da gre v bližnje mesto. Spotoma po- 
čiva v njegovi senci. Gospodar mu reče, da mu je posodil osla, a 
ne njegove sence. Tako se vname pravda, ki še do danes ni kon- 
čana. Ta dogodek je opisal v slovenski besedi Metelko. 

Zdravljica. 

^pet trte so rodile, 
prijatli, vince nam sladko, 

ki nam oživlja žile, 
srce razjasni in oko, 

ki vtopi 

vse skrbi, 
v potrtih prsih up budi. 

Komu najpred veselo 
zdravljico, bratje, č'mo zapet? 

Bog našo nam deželo, 
Bog živi ves slovenski svet, 

brate vse, 

kar nas je 
sinov sloveče matere! 

V sovražnike 'z oblakov 
rodu naj naš'ga trešči grom! 

Prost ko je bil očakov 
naprej naj bo Slovencev dom! 

Naj zdrobe 

njih roke 
si spone, kjer jim še teže ! 

Edinost, sreča, sprava 
k nam naj nazaj se vrnejo! 

Otrok kar ima Slava, 
vsi naj si v roke sežejo, 

da oblast 

in z njo čast, 
obilnost bodo naša last ! — 

Bog živi vas, Slovenke, 
prelepe, žlahtne rožice! 

Ni take je mladenke, 
ko naše je krvi deklfe; 

naj sinov 

zarod nov 
iz vas bo strah sovražnikov! 

Mladenči, zdaj se pije 
zdravljica vaša, vi naš up! 

Ljubezni domačije 
noben naj vam ne vsmrti strup ! 

Ker po nas 

bode vas 
jo srčno branit' klical čas. — 

Žive naj vsi narodi, 
ki hrepene dočakat' dan, 

da, koder solnce hodi, 
prepir iz sveta bo pregnan; 

da rojak 

prost bo vsak, 
ne vrag, le sosed bo mejak ! 

Na zadnje še, prijatli, 
kozarce zase vzdignimo, 

ki smo zato se zbrafli, 
ki dobro v srcu mislimo. 

Dokaj dni 

naj živi 
Bog, kar nas dobrih je ljudi! — 



^ 

Prešeren v Ljubljani. 

Ko je dokončal Prešeren svoje nauke, se je na- 
potil mladi doktor v Ljubljano, da si dobi službo in 
kruha. A ni imel sreče. Dne 9. maja leta 1829. je 
bil Prešeren začasno, od 24. julija istega leta pa stalno 
sprejet za neplačanega zapriseženega praktikanta pri 
tedanji c. kr. komorni prokuraturi v Ljubljani. Njegov 
predstojnik je bil Anton pl. Scheuchenstuel, oče tistega 
Scheuchenstuela, ki so ga postavljali za Prešernovih 
gimnazijskih študij vedno pred njega. 

Scheuchenstuelovo mnenje o Prešernu je bilo zanj 
jako častno. Hvalil ga je, da je z izvrstnim uspehom 
dokončal svoje nauke na Dunaju, da je zmožen, priden 
in delaven uradnik in da želi ostati v cesarski službi. 
Še tisto leto je bila pri enakem uradu v Celovcu raz- 
pisana služba praktikanta s 300 gld. letne nagrade. 
Prešeren je prosil za to službo. A dasi je Scheuchen- 
stuel toplo priporočil njegovo prošnjo, ni dobil Prešeren 
službe. Drugo leto je bilo to mesto zopet razpisano. 
Prešeren je zopet prosil zanje, toda vkljub izvrstnemu 
priporočilu niso tudi sedaj podelili Prešernu službe. 
Prešeren je služil zastonj še do meseca novembra 
1. 1831. Odločil se je, da napravi pri c. kr. prizivnem 
sodišču v Celovcu sodniško in odvetniško (advokatursko) 
preizkušnjo. Prosil je za dopust, a še preden so mu 
ga dovolili, je Prešeren odločno zahteval, naj ga od- 
puste iz cesarske službe. 

Gotovo je, da ni mogel živeti naš pesnik brez 
zaslužka. Bilo mu je dovolj neplačanega dela. Prišel 
je v take denarne zadrege, da ni mogel še dalje služiti 
za prazen nič. Brezuspešne prošnje so ga poučile, da 
tudi nima kmalu pričakovati plače. 

Ker je bil urad preobložen z delom, a Prešeren 
izvrsten delavec, ki so pričakovali od njega izdatne 
pomoči, so ga le neradi odpustili iz službe. Dne 
31. decembra 1831. leta se je poslovil od neplačanega 
službovanja ter dobil od Scheuchenstuela jako lepo in 
častno izpričevalo o svojem uradnem poslovanju. V 
nekem poročilu pravi Scheuchenstuel , da ne more 
dr. Prešeren vsega svojega časa žrtvovati cesarski službi. 
Iz tega se da sklepati, da se je moral pečati še z dru- 
gimi posli, da si je služil kruh. 

Meseca februarja in marca prihodnjega leta (1832.) 
je bil Prešeren v Celovcu, kjer se je pripravljal za 
imenovano preizkušnjo. Tu je mnogo občeval s Slom- 
škom, ki je bil takrat spiritual v celovški bogoslovnici. 

Anton Martin Slomšek se je rodil dne 
26. novembra leta 1800 na Slomu, štiri ure pod Celjem 
ob južni železnici. Bil je duhovnik po raznih krajih 
Štajerske in Koroške, leta 1846. pa je bil imenovan 
za knezoškofa lavantinskega. Svoj škofijski sedež pa 
je prestavil od Sv. Andreja na Koroškem v Maribor, 
kar je bilo velikega pomena za spodnještajerske Slo- 
vence. Ko je bil še stolni korar pri Sv. Andreju v 
Labodski dolini na Koroškem, je nameraval ustanoviti 
že leta 1845. »Društvo za izdavanje slovenskih knjig**. 
Iz te misli se je pozneje rodila „ Družba sv. Mohorja**, 
katere začetnik je torej pravzaprav Slomšek, ki nima 
samo veliko zaslug za razvoj slovenskega slovstva in 
narodne zavesti, temveč tudi za povzdigo slovenskega 
šolstva. Kot pisatelj je bil jako marljiv. Velika je 

obilica njegovih pesmi, basni, prilik in povesti. Pisal 
je zlasti za mladino, ki ji Slomškovi spisi niso neznani. 
Umrl je dne 24. septembra 1862. leta. 

Ko je prebil Prešeren v Celovcu advokatursko 
preizkušnjo, je vstopil v pisarnico svojega prijatelja 
odvetnika dr. Chrobata v Ljubljani. Dr. Chrobatu je bil 
celih štirinajst let izvrsten in jako vesten delavec, ki ni 
do 1. 1845. po lastni krivdi zamudil niti ene uradne ure. 

Leta 1844. je umrla pesniku predraga mati. Ta 
je bivala pri svojem sinu, pesnikovem bratu Juriju, ki 
je bil župnik v Šent Rupertu na Koroškem. Ob njeni 
smrtni postelji so bili zbrani sin Jurij in hčeri Uršula 
ter Alenka. 

„Kaj naj, mati, sporočim o vas Froncu v Ljub- 
ljano?" vprašajo bolnico. 

„Pišite Froncu," odgovori mati, „da bom umrla. 
Kranjskega ne bom več videla. Na mojo pot pridete 
vsi — in morebiti on prvi. Tako dober otrok je bil 
Fronc. Le sedaj naj tudi prav obrne svojo reč. Tako 
pišite Froncu! Ti, Jurij, piši!" 

Pesnikova sestra Katra, ki je tedaj bivala pri 
stricu Jožefu, ki je živel na stare dni v Ljubljani, je 
pravila, da je točil brat France solze, debele kot grah, 
ko je bral to pismo. 

„Na mojo pot pridete vsi — in morebiti on prvi," 
tako je rekla mati. In res! Naš pesnik je bil prvi, 
ki je šel za materjo! 

Kakor vsak pesnik, je začel tudi Prešeren že v 
mladosti zlagati pesmi. Zanimal in navduševal se je za 
vse slovanslvo ter se izobraževal zlasti v krasnih spisih 
Valentina Vodnika, prvega slovenskega pesnika. 

Valentin Vodnik je opisal svoje življenje sam. 
Pravi, da je bil rojen dne 3. februarja leta 1758. pri 
Žibertu v Zgornji Šiški poleg Ljubljane. Ko je dovršil 

latinske šole v Ljubljani, ga »ženejo muhe v klošter k 
frančiškanom," kakor govori sam. Ljubljanski škof 
pa ga „vun pošlje, duše past!** 

Kot duhovnik je služboval po raznih krajih, na- 
posled v Ljubljani pri Sv. Jakobu. Odtod je bil pozvan 
na gimnazijo, ki ji je postal pozneje celo ravnatelj. 
Bilo je to takrat, ko so vladali na Kranjskem Francozi. 
Mlad in navdušen za vse, kar je lepega, je tudi mla- 
dino navduševal za vse lepo in dobro. Ko so si zopet 
Avstrijci osvojili Kranjsko, so začeli zavistni ljudje 
Vodnika preganjati. Naposled so ga upokojili z 200 gld. 
letne plače. 

Valentina Vodnika imenujemo po pravici prvega 
slovenskega pesnika, saj je bil on prvi, ki je zlagal 
pesmi, lepe po vsebini in obliki. In to je zmogel samo 
pravi pesnik, ko je bil tedaj naš jezik še tako okoren 
in preprost. Njegove pesmi so vesele in poskočne, pa 
tudi vznesene in resne. V njih je navduševal rojake, z 
njimi opeval lepoto domovine. Vodnik se pa ni pečal 
samo s pesništvom, ampak je pisal tudi znanstvena 
dela. Kot človek je bil plemenitega mišljenja, dobrega 
srca in neumorne delavnosti. Govoril je slovenski, 
nemški, latinski, laški in francoski jezik. Umrl je na- 
gloma dne 8. januarja 1819. leta. Njemu v čast je zložil 
Prešeren prelepo pesem „V spomin Valentina Vodnika**. 

Slovenci so postavili prvemu svojemu pesniku v 
Ljubljani ^spomenik, ki stoji na Vodnikovem trgu. 

Pravo javno slovstveno delovanje Prešernovo pa 
se začenja šele v Ljubljani, ko je bil neplačan prakti- 
kant pri komorni prokuraturi. Takrat se je vobče jako 
krepko oživilo vse slovensko slovstvo. Začelo se je 
živahno gibanje in delovanje po vseh slovenskih po- 
krajinah: na Kranjskem, Koroškem, Štajerskem in 
Goriškem. Povsod so vstajali možje, ki so pisali v 

krasni slovenščini in budili narod ter orali ledino na 
književnem polju. 

Da bi pomogli tudi zanemarjenemu umetnemu 
pesništvu, osnujejo Čop in prijatelji leta 1830. v Ljub- 
ljani ^Kranjsko Cbelico", zbirko pesmi itd., v kateri se 
je takoj prvo .leto oglasil Prešeren s svojimi neumrjo- 
čimi poezijami. 

Toda čudo! Slovenci niso pozdravili Prešernovih 
pesmi s posebnim veseljem. Tudi proti „Čbelici" so 
vstali sovražniki — med temi tudi Kopitar — in Čop 
je imel mnogo dela, da jih je utešil. Prešeren je moral 
mnogo prebiti od nasprotnikov, ki so hoteH na vsak 
način zatreti četrti zvezek „Čbelice." 

Vsega tega pa se Prešeren ni ustrašil. Vedno je 
še pisal pesmi ter dal leta 1836. na svetlo svojo veliko 
in čudovito lepo pripovedno pesem „Krstpri Savici." 
Dal je natisniti 600 izvodov in jih prodal toliko, da 
ni imel izgube. V tem času je pridno dopisoval s 
Čelakovskim, ki mu je tožil o žalostnih razmerah v 
domovini ter mu pravil, da se pripravlja izdati svoje 
zbrane pesmi, ako ne izide v enem letu peti zvezek 
„Čbelice", ki ni bila časopis, temveč je izhajala v 
obliki knjige. 

Vse, kar se je zgodilo lepega in napredek znar 
nečega v slovanskem svetu, je navdajalo Prešerna s 
presrčnim veseljem. Živo je bilo tudi njegovo občevanje 
s Stankom Vrazom. 

Stanko Vraz je bil rojen 30. junija 1810. leta 
v Cerovcu pri Ljutomeru na Štajerskem. Latinske šole 
je obiskoval v Mariboru, visoke šole pa v Gradcu. 
Leta 1838. se je preselil v Zagreb, kjer se je bavil 
samo s pisateljevanjem in kjer je tudi umrl dne 24. maja 
1851. leta. Bil je marljiv nabiralec narodnih pesmi, ki 
jih je izdal pod naslovom „Narodne pesmi ilirske". 

Ilirija je bilo kraljestvo, ki ga je ustanovil 
francoski cesar Napoleon, ko si je prisvojil pokrajine,* 
kjer prebivajo Slovenci in primorski Hrvatje. Za glavno 
mesto je izbral Napoleon Ljubljano, kjer je stanoval 
njegov namestnik, guverner imenovan. Po porazu 
Napoleonovem na Ruskem (leta 1812.) in v veliki 
brtki pri Lipskem (1. 1813.) je razpadlo ilirsko kraljestvo. 
Leta 1814. so že napravili v proslavo avstrijske vlade 
v ljubljanskem gledališču slavnostno predstavo. V Na- 
poleonovi Iliriji je zavladal avstrijski cesar Franc I. 

Rodoljubi teh pokrajin so se še dolgo potem 
imenovali Ilire. Med temi je bil tudi Stanko Vraz, 
ki so občevali z njim skoro vsi odlični Slovenci tedanje 
dobe. Vrazovo načelo je bilo „Iz naroda za narod", 
t. j., kar je čul med narodom, mu je podajal v lepi 
obliki, v umetniški zunanjščini. Bil je med tistimi, ki 
so najbolj goreli za ilirstvo: za skupni književni jezik 
in za svobodo domovine. Vsi Vrazovi pesniški izdelki, 
zlasti prvenci, so polni ilirskega duha, ki se zrcali v 
hrepenenju po rojstnem kraju in po veselju prve mla- 
dosti ter v želji, da pomaga zaničevani domovini. Ko 
je izgubil na svojem potovanju leta 1837. vse svoje 
slovenske spise, se je pridružil navdušenim Ilirom. „S 
Slovenijo sem končal," je pisal sam prijatelju Prešernu 
dne 19. novembra 1837. leta. Vrazovi spisi so izšli 
v štirih knjigah. 

V Ljubljani je občeval Prešeren tudi z dvema 
Poljakoma, Korytkom in grofom Horodinskim, 
ki sta bila pregnana iz domovine ter sta se zatekla k 
dr. Chrobatu, ki sta do njega s Poljskega prinesla pri- 
poročila, zakaj Chrobatova žena je bila po rodu 
Poljakinja. 

Komur je sreče dar bila klofuta 

jRomur je sreče dar bila klofuta, 

kdor je prišel ko jaz pri nji v zamero, 

ak bi imel Gigantov O rok stotero, 

ne spravi vkup darov potrebnih Pluta.*) 

Kjer hodi, mu je s trnjem pot posuta, 
kjer si poišče dom, nadlog jezčro 
nabere so okrog in v eno mero 
s togotnimi valmi na stene buta. 

Okrog ga drvita skrb in potreba, 

miru ne najde, revež, ak preiše 

vse kraje, kar jih strop pokriva neba; 

še le v pokoju tihem hladne hiše, 
ki pelje vanjo temna pot pogreba, 
počije, smrt mu čela pot obriše. 



*) Gigant = velikan. 

>) Pluto = podzemeljski bog. 

Prešeren v Kranju. 

število Prešernovih prijateljev se je od leta 1839. 
naprej krčilo jako hitro. Najprej je umrl Korytko, potem 
Čop, naposled Smole. Tako kakor zadnja dva ni umel 
nihče Prešerna. Kar mu je ostalo še drugih znancev, 
sta jim vzela vsakdanje življenje in boj za kruh čas, 
moč in veselje do pesništva. 

Bridko se je potožil Prešeren svojemu prijatelju 
Čelakovskemu v pismu, kjer mu opisuje žalostne raz- 
mere slovenske književnosti. To ga je bolelo ; nič manj 
ga pa ni tudi bolela lastna usoda. Saj je moral štiri- 
najst let čakati, preden se je mogel imenovati sam 
svoj gospod. Vseh teh dolgih štirinajst let je moral 
služiti drugim, da se je uborno preživljal. 

Na Kranjskem je bilo tedaj dvanajst advokaturskih 
mest. Večkrat je bilo katero teh mest izpraznjeno. 
Štirikrat se je oglasil Prešeren zanje, a vselej zaman. 
Prešeren je bil značajen mož, poštenjak od nog do 
glave, izvrstno izvežban v svoji stroki, vztrajno de- 
laven uradnik, a vkljub tem lepim lastnostim so bile 
njegove prošnje brezuspešne. 

Obupno je tožil svojim prijateljem : „Glava se mi 
že beli, pa še nisem advokat — in nikoli ne bom!" 

Prišlo je leto 1846. Tedaj so pomnožili število 
kranjskih advokatov za dve mesti. In šele sedaj so 
uslišali Prešernovo prošnjo. Dne 18. avgusta istega 
leta je bil imenovan za odvetnika v Kranj, kamor se 
je preselil že meseca septembra. 

Do začetka leta 1848. se je godilo advokatu 
dr. Prešernu dobro. Imel je mnogo zaslužka. Poplačal 
je več sto goldinarjev dolga, ki ga je moral napraviti, 




Hiša v Kranju, kjer je Prešeren umrl. 



da je imel denar za selitev iz Ljubljane v Kranj in da 
je mogel poravnati še druge obveznosti. 

Zaradi njegove pravičnosti in dobrosrčnosti so ga 
spoštovali meščani in preprosti, kmetiški ljudje, ki jim 

3 

je reševal pravde. S siromaki je večkrat delil svoje perilo 
in svojo obleko. Primerilo se je celo, da je podaril 
beraču zadnjo srebrno dvajsetico, ki jo je imel v žepu. 
Vsi so poznali in spoštovali priljubljenega gospoda. 
Posebno so ga ljubili otroci, saj se jim ni nikoli bližal 
s praznimi rokami. Otroci so tekali po ulicah za njim 
in ga prosili: „ Doktor, fig, fig!" 

Družbe ni bilo treba nikoli iskati Prešernu, ampak , 
družba je iskala njega. Omikani ljudje so se radi zbi- 
rali okrog njega, kjerkoli je bil. Dostikrat ga niso 
umeli, a vendar so se klanjali njegovemu bistremu 
duhu. Bil je nenavaden človek; njegova sodba je bila 
vedno prava, njegova beseda vedno modra. Bil je pa 
tudi šaljiv, dovtipen in zbadljiv, kar nam dokazujejo 
nekatere njegove pesmi. 

V Kranju je zapel Prešeren svojo zadnjo pesem. 
Leta 1847. je zbral svoje pesmi. Za novo leto 1848. 
pa je podal svojim rojakom knjižico nesmrtnih svojih 
„Po.ezij". Natisniti je dal 1200 knjig. Do svoje smrti 
je prodal 350 izvodov, 100 jih je pa razdelil med pri- 
jatelje in znance. Velika veČina je bila tistih, ki niso 
poznali vrednosti in bogastva teh „Poezij". Danes vemo, 
da se dvigajo te pesmi na našem književnem polju 
kot velikanska zgradba, ki je nerazrušen dokaz moči, 
globine in bogastva Prešernove pesniške sile. Veličina 
teh pesmi ostane do konca dni! Pravimo: one so v 
vsakem pogledu popolne, one so klasične, in za-, 
torej je Prešeren naš klasik. 

Leta 1848. je izšel peti zvezek „Kranjske Čbelice" 
V nji je objavil Prešeren tiste svoje pesmi, ki so mu jih 
prepovedali priobčiti leto prej. S „ Kranjsko Čbelico" 
je torej Prešeren začel in [končal svoje "pesniško de- 
lovanje. 

čez tebe več ne bo. sovražna sreča 

v • 

y^tz tebe več ne bo, sovražna sreča, 
iz mojih ust prišla beseda Zala; 
navadil sem se, naj Bogu bo hvala, 
trpljenja tvojega, življenja ječa! 

Navadile so butare se pleča 
in grenkega se usta so bokala, 
podplat je koža čez in čez postala, 
ne straši več je trnjevka bodeča. 

Otrpnili so udje mi in sklepi, 
in okamnelo je srce preživo, 
duha so vkrotili nadlog oklepi. 

Strah zbežal je, z njim upanje golj'fivo ; 
naprej me sreča gladi ali tepi, 
me tnalo našla boš neobčutljivo. 







3* 

Prešernova smrt. 

Nemirno in nestalno življenje je ubilo njegove 
telesne moči. V Ljubljano je prišel poslednjikrat 1. 1848. 
meseca septembra. Bil je ves potrt in tako izpremenjen 
na telesu, da so ga komaj spoznali. 

Ko se je vrnil v Kranj, je pešal bolj in bolj. Od 
Vseh Svetnikov ni mogel več iz sobe. Imel je vode- 
nico in trpel je velike bolečine, da ni mogel na po- 
stelji ni sedeti ni ležati. Ni bilo nobenega upanja več, 
da bi še ozdravil. Tudi sam je to vedel, a vkljub temu 
ni izgubil šaljivosti. Prijateljem, ki so ga hodili ob- 
iskovat, je večkrat dejal: „Kadar umrjem, mi napišite 
na grob: France Preširen — doktor nemiren!" 

V zadnjih časih mu je bil izpovednik in tolažnik 
kranjski dekan Dagarin. Dne 7. februarja mu je bilo 
posebno slabo. Na glas je prosil Boga, naj ga reši 
trpljenja. Zavesti pa ni izgubil do zadnjega trenutka. 
Dne 8. februarja ob 8. uri zjutraj zakliče : „ Vzdignite me 
— zadušiti me hoče!" — Ko to izgovori, mirno umrje. 

Načelnik narodne straže v Kranju je poslal takoj 
posebnega poslanca v Ljubljano, da ji prinese ža- 
lostno vest o Prešernovi smrti. Ob 10. uri je že na- 
znanjal mrtvaški zvon po vseh velikih ljubljanskih 
cerkvah, da je umrl Slovencem največji pesnik. 

Drugi dan so delili po Ljubljani tak-le mrtvaški 
list: „Slovenskemu družtvu v Ljubljani je dal gospod 
vodja narodne straže v Krajnji žalostni prigodek na 
znanje, da je naš slavni pesnik gospod France Pre- 
šerin, doktor pravice in c. kr. pravdosrednik v Krajnji, 

Prešernov nagrobni spomenik. 

8. dan tega mesca ob 8. dopoldne, po dolgi bolezni 
in previden s smertnimi zakramenti umeri. Pogreb bo v 
saboto, 10. dan tega mesca ob desetih dopoldne. Slav- 
nima možu poslednjo čast skazati, povabi slovensko 
družtvo prijatle in znance ranjciga, vse ude slovenskiga 
družtva in sploh vse domorodce, naj pridejo v saboto v 
Krajnj k pogrebu. — V Ljubljani, 8. dan svečana 1849." 

K pogrebni slavnosti se je zbralo vse polno ob- 
činstva. Dne 10. februarja so ob 8. uri zjutraj prenesli 
mrliča v cerkev, kjer je bral dekan Dagarin mašo. Ob 
rakvi so stopali ljubljanski študenti. Dokler je Prešeren 
ležal na mrtvaškem odru, sta ves čas stala po dva in 
dva študenta ob straneh kot častna straža. Pogrebnega 
izprevoda se je udeležilo toliko število narodnega ob- 
činstva iz Ljubljane, Kranja, Radovljice, Tržiča in z 
vsega Gorenjskega, da je bilo na trgu toliko ljudi, da 
ni bilo dalje videti. Neizmerna žalost je privedla vso 
to množico k poslednjemu Prešernovemu počivališču. 

Tri leta pozneje so postavili na Prešernov grob 
spomenik. Na sprednji strani so vklesane besede: 

DR. FRANCE PREŠERIN 
rojen v Verbi 3. decemb. 1800. umeri v Krajnji 
8. febr. 1849. 
Nekoliko nižje stoje besede, ki jih je zapel Pre- 
šeren svojemu prijatelju Smoletu: 

Ena se tebi je želja spolnila, 
V zemlji domači da truplo leži. 

Na drugi strani bereš napis: 
v pesmih neumerlimu 
postavili častitelji njegovi 1852. 

Prijazno gorenjsko mesto Kranj je torej lahko 
ponosno, ker počiva na njegovem pokopališču največji 
slovenski pesnik. 

Hrast, ki na tla vihar ga zimski trešne 

Jprast, ki na tla vihar ga zimski trešne, 
ko toplo solnce pomladansko seje, 
spet ozelenil sem ter tje bo veje, 
naenkrat ne 'zgubi moči poprešne; 

al vender zanjga ni pomoči resne; 
ko spet znebi se gozd snega odeje, 
mladik le malo al niČ veČ ne šteje, 
leži tam rop trohljivosti požrešne : 

Tak siromak ti v bran, sovražna sreča, 
stoji, ki ga iz visokosti jasne 
na tla telebi tvoja moČ gromeča; 

ak hitre ne, je smrti svest počasne, 
bolj dan na dan brli življenja sveča, 
dokler ji reje zmanjka in ugasne. 

Spominjaj se smrti! 

Uolgost življenja našega je kratka. 
Kaj znancev je zasula že lopata! 
Odprta noč in dan so groba vrata, 
al dneva ne pove nobena prafka. 

Pred smrtjo ne obvar'je koža gladka, 
od nje nas ne odkup'jo kupi zlata, 
ne odpodi od nas življenja tata 
veselja hrup, ne pevcev pesem sladka. 

Naj zmisli, kdor slepoto ljubi sveta 

in od veselja do veselja leta, 

da smrtna žetev vsak dan bolj dozori. 

Znabiti, da kdor zdaj vesel prepeva, 
v mrtvaškem prtu nam pred koncem dneva 
molče trobental bo: „Memento mori!" 

Pevcu. 

J^o zna 
noč temno razjasnit*, ki tare duha! 

Kdo ve 
kragulja odgnati, ki kljuje srce 
od zore do mraka, od mraka do dne! 

Kdo uči 
izbrisat' 'z spomina nekdanje dni, 
brezup prihodnjih odvzet' spred oči, 
praznoti vbežati, ki zdanje mori! 

Kako 
bit' hočeš poet, in ti pretežko 
je v prsih nosit' al pekel, al nebo! 

Stanu 
se svojega spomni, trpi brez miru! — 

Prešeren — pesnik. 

»Vodnik je opisal sam svoje življenje; jaz bi svo- 
jega skoraj ne mogel. Vse moje življenje je tako pre- 
prosto, tako vsakdanje, da bi kar nič posebnega ne 
mogel povedati iz njega." 

To so besede, ki jih je govoril Prešeren sam o 
svojem življenju. Iz tega, kar smo culi o njegovem 
življenju, pa razvidimo, da je tudi v tem „ preprostem, 
vsakdanjem" življenju dosti zanimivega, dosti žalost- 
nega, da je torej Prešeren sodil samega sebe jako 
skromno. 

Njegovo življenje — kakor ga gledamo sedaj raz- 
grnjeno pred seboj — se zrcali v njegovih pesmih, ki 
so vzklile iz njegovega notranjega življenja. Že iz 
pesmi, ki sem jih vpletel med njegov životopis, se nam 
kaže globočina, iskrenost in lepota Prešernove pes- 
niške duše. 

Sem dolgo upal in se bal, 
slovo sem upu, strahu dal; 
srce je prazno, srečno ni, 
nazaj si up in strah želi. 

S temi besedami je opisal Prešeren tisto življenje, 
ki ga je živel s svojim čutečim srcem. Sedaj, ko po- 
znamo zgodovino našega pesnika, tudi umejemo ža- 
lostne glasove, ki se je vanje izlila njegova tožba. 
Navdaja nas iskreno sočutje, a obenem tudi veliko 
občudovanje, da je bilo Prešernu mogoče v takih raz- 

merah pesniti take poezije. To bi drugače ne bilo 
mogoče, ako bi ne bil Prešeren velik, res- 
ničen pesnik, ki ga je silila njegova no- 
tranja pesniška moč, da je izlival svoja 
čuvstva v nesmrtne pesmi. To njegovo pesniško 
moč lahko primerjamo z bistrim gorskim vrelcem, ki 
svobodno kipi iz zemeljske notranjščine. 

Prešernove poezije so mnogovrstne in različne. 
Od najnežnejše pesemce do ostre zabavljice, od vesele 
zdravice do otožne obsmrtnice in pretresljive pripovedne 
pesmi (balade) se razliva in razcvita čarobnost njegovih 
poezij. Občudujmo veliko, bogato dušo, ki je iz nje 
izšel ta venec dragocenih biserov ! 

PjLeSeren-aiJskal zgledov svojimpoezi jam drugod : 
narekovalo mu jih je_ njegovo srce, zajemal jih" je iz 
nesreče svoje domovine. Nesreča njegove domo- 
vine rri^fa*štna nesreča 'st~a glavni misli vseh 
njegon/ih pesmi. 

Pred Prešernom je živel Valentin Vodnik, ki je 
zlagal pesmi. In kako preproste so te pesemce! Med 
Vodnikovo smrtjo in med časom, ko se je Prešeren 
prvič oglasil, je minilo samo dobrih deset let. In vendar : 
kakšna razlika je med obema pesnikoma v mislih, jeziku 
in obliki. V književnosti nobenega naroda ne vidimo 
takega slučaja, da bi se pojavile takoj po prvih poiz- 
kušnjah v pesništvu najbolj umetne, najbolj dovršene 
pesmi. 

Prešeren je lirik, t. j. v njegovih pesmih odme- 
vajo udarci srca, iz njih odsevajo misli in čuvstva ple- 
menite duše. Njegove pesmi so odsev vsega, kar je 
živelo v njem. Prešeren je prvi obogatil naše, dotlej 
tako siromaško slovstvo z vsemi glavnimi pesniškimi 
oblikami, ki jih imajo drugi omikani narodi. On je 
prvi, ki je dal slovenskemu pesništvu dovršeno, umet- 

niško popolno vsebino. Prešeren je prvi, ki je našemu 
pesništvu določil in ustvaril stalno pesniško mero. Za- 
torej po pravici imenujemo Prešerna stvarnika in 
ustanovnika slovenskega pesništva. 

Prešerna pa ni dovedla do te popolnosti zgolj 
lastna duhovitost in bistroumnost. Ves čas svojega živ- 
ljenja se je vztrajno učil. Poznal je slovstvo drugih 
narodov. Poznal je grško, latinsko, italijansko, fran- 
cosko, angleško, nemškp in slovansko slovstvo ; poznal 
pa je dodobra zlasti narodne pesmi slovenske. Vse to 
bogato znanje je obvladala njegova velika duša, ki je 
ustvarjala svoje samorodne pesmi. 

Pesnik Jožef Stri t ar, ki je prvi prav ocenil Pre- 
šernove poezije, pravi o njih : Ko bi se sklicali narodi 
pred sodnji stol, naj se izkažejo, kako so gosppdarili 
z izročenimi talenti; kako se je vsak po svoje udeležil 
vesoljne, človeške omike: smel bi se mali slovenski 
narod brez strahu pokazati med drugimi z drobnimi 
bukvicami, katerim se pravi: Prešernove poezije. 



^ 

Prešernov spomenik v Ljubljani. 

Uvod h »Krstu pri Savici". 

V aljhun, sin Kajtimara, boj krvavi 
že dolgo bije za krščansko vero, 
z Avreljem Droh se več mu v bran ne stavi ; 
končano njuno je in marsiktero 
življenje, kri po Kranji, Korotani*) 
prelita napolnila bi jezero. 
Gnijo po polju v bojih pokončani 
trum srčni vojvodi in njih vojščaki, 
sam Črtomir se z majhnim tropom brani. 
Bojuje se najmlajši med junaki 
za vero staršev, lepo bog'njo Živo, 
za Črte, za bogove nad oblaki. 
On z njimi, ki še trd'jo vero krivo, 
beži tja v Bohinj, v Bistriško dolino, 
v trdnjavo zidano na skalo sivo. 
Še dandanašnji vidiš razvalino, 
ki Ajdovski se gradeč imenuje, 
v nji gledaš Črtomirovo lastnino. 
Devetkrat veči množ'ca jih obsuje 
in zveste straže kroginkrog postavi, 
odvzame up jim vse pomoči tuje; 
visoke odre tamkaj si napravi, 
zidovje podkopuje, vrata seka; 
ne polasti se njih, ki so v trdnjavi. 
Šest mescev moči tla krvava reka, 
Slovenec že mori Slovenca, brata — 
kako strašna slepota je človeka. 
Ko niso meč, sekira in lopata 
jih mogle, lakota nepremagljiva 
preti odpreti grada trdna vrata. 



O Korotan = Koroško. 

Dalj Črtomir jim reve ne zakriva, 
besede te tovaršem reče zbranim: 
,Ne meč, pregnala bo nas sreča kriva. 
Le malo vam jedila, bratje, hranim, 
borili smo se dolgo brez podpore, 
kdor hoče se podati, mu ne branim; 
kdor hoče vas dočakat' temne zore, 
neproste dni živet*, nočem enake, 
ne branim mu, al jutra čakat' more. 
S seboj povabim druge vas, junake, 
vas, kterih rama se vkloniti noče. 
Temni je noč, in stresa grom oblake; 
sovražnik se podal bo v svoje koče, 
le majhen prostor je tja do goščave, 
to noč nam jo doseči je mogoče. 
Največ sveta otrokom sliši Slave, 
tja bomo našli pot, kjer nje sinovi 
si prosti vorjo vero in postave. 
Ak pa naklonijo nam smrt bogovi, 
manj strašna noč je v črne zemlje krili, 
ko so pod svetlim solncem sužni dnovi!" 
Ne zapusti nobeden ga v tej sili, 
molče orožje svoje vsak si vzame, 
strahljivca v celem ni imel števili; 
al komaj vrata so odprta, vname 
se strašni boj, ne boj, mesarsko klanje: 
Valjhun tam s celo jih močjo objame. 
Tud' on se je zanesel na njih spanje, 
prelesti mislil je ozidje grada 
in ponevedoma planiti nanje. 
Ko svojo moč najbolj vihar razklada, 
okrog vrat straža na pomoč zavpije, 
in vstane šum, da mož za možem pada. 
Ko se neurnik o povodnji vlije, 
iz hriba strmega v doline plane, 
z derečimi valovami ovije, 
kar se mu zoperstavi, se ne vgane 
in ne počije prej, da jez omaga; 
tak vrže se Valjhun na nekristjane. 
Ne jenja prej, dokler ni zadnja sraga 

krvi prelita, dokler njih kdo sope, 
ki jim bilš je vera čez vse draga. 
Ko zor zašije na rarličev trope, 
leže, k* ob ajde žetvi al pšenice 
po njivah tam leže snopovja kope. 
Leži kristjanov več od polovice; 
med njimi, ki so padli za malike, 
Valjhun zastonj tam išče mlado lice 
njegš, ki kriv moritve je velike. — 



Valjhun je bil koroški vojvoda in poseben pre- 
ganjalec nevernikov. Že njegov oče Kajti m ar se je 
Jako trudil, da bi razširil krščansko vero po Koroškem 
in Kranjskem. Ali Slovenci so se stare vere trdo držali 
in preganjali kristijane, posebno pa misijonarje. 

Avrelij, Droh in Črtomir so bili poglavarji 
nevernikov. Črtomir se je dal pozneje krstiti pri slapu 
Savice. 

Živa je bila boginja, Črti so bili bogovi 
starih Slovanov. 

